Kävipä kerran niin, että nettipuhelinluettelossa näkyvyyttä myyvä Suomen Numerokeskus Oy päätti soittaa ohjelmistomme käytöntukeen. Sieltä on näemmä hyvä etsiä asiakkaita, vaikka sivuillamme olisi myös markkinoinnista vastaavan henkilön suora puhelinnumero. Ilmeisesti ovat todenneet, että kauppa käy paremmin, kun soittelee ihmisille, joille nämä päätökset eivät kuulu.

Asiakastukeemme tulee jos jonkinlaisia puheluita, vaikka käytännössä vastaamme siellä vain asiakkaidemme tukipyyntöihin liittyen Lyyti-palveluumme. Periaatteemme kuitenkin on, että vastaamme kaikkiin puheluihin asiallisesti, ystävällisesti ja soittajaan arvostavasti suhtautuen. Näin työntekijämme teki myös 25.11. kun Suomen Numerokeskuksen myyjä asiakastukeemme soitti. Nyt se maksoi meille 109,74 euron laskun, lakimiehen konsultoinnin sekä paljon työaikaa huijaamalla hankitusta kaupasta eroon pääsyn johdosta.

Avaan tämän tarinan, jotta itse tunnistat kusetuksen, kun se kohdalle tulee. Ei liene yllätys, että Suomen Numerokeskuksen toimitusjohtajaa ei ole LinkedInissä, Facebookissa tai muissakaan some-kanavissa. Olisi todella ikävää, kun kaverit näkisivät kuinka vahvassa kasvussa ja jo yli 2,7 miljoonan euron firmaa tägätään ikävissä merkeissä somepäivityksiin.

Emme saaneet asiaa sähköpostitse hoidetuksi, joten soitin 15.12.2015 Suomen Numerokeskuksen asiakaspalveluun. Olisin soittanut suoraan toimitusjohtajalle, mutta – yllätys yllätys – hänen tietojaan ei verkosta löydy. Sinänsä jännä juttu, sillä lähes 100% varmuudella yritykset, jotka tekevät moraalisesti hyväksyttävää liiketoimintaa, omat tietonsa omilla nettisivuillaan julkaisevat.

Pyysin tallennettua myyntipuhelua sähköpostiini, mutta jostain syystä – yllätys taas – se ei ollut mahdollista. Äänite piti kuunnella puhelimessa. Laitoin puhelun kaiuttimeen ja toisella puhelimella äänitin puhelun. Ai niin, unohdin mainita äänittämisestä Suomen Numerokeskukselle, mutta kappas, niin unohtivat hekin mainita puhelussaan sen äänittämisestä.

Äänitteestä kuulee myös, kuinka he unohtivat mainita, että

puhelun tarkoituksena on myydä jotain

emme ole aiemmin sopimussuhteessa ja puhelun perusteella muodostuisi sopimussuhde

He unohtivat myös tarkistaa, että onko puhelimeen vastanneella henkilöllä oikeutta tehdä sopimuksia yrityksemme puolesta. Lisäksi unohtui mainita sopimusehdot. Ja ennen kaikkea unohtui kysyä, että ”Haluatteko tilata tämän maksullisen palvelun?” Lisäksi puhelu aloitettiin sanomalla, että ”Tämä Lyyti Oy on meillä nimi- ja osoitetiedoilla mukana tuolla Varsinais-Suomen puhelinluettelossa…” eli ikään kuin meillä olisi ollut jo jonkinlainen sopimus olemassa.

Mutta sellaista sattuu, vaikka yrityksen omassa ohjeistuksessa kerrotaan aivan jotain muuta.

http://www.suomennumerokeskus.fi/Toimintaperiaate

Toimintaperiaatteessa mainitaan mm. näin: ”Telemarkkinoija kertoo lisänäkyvyyden hinnat ja yrityksen edustaja päättää haluavatko lisänäkyvyyden vai ei.”

Kuuntele äänite tuosta alempaa ja koita löytää siitä tämä kysymys. Ja muista, että myyjä siis soitti ohjelmistomme käytöntukeen, vaikka suorat numeromme esimerkiksi minulle olisivat löytyneet esimerkiksi täältä (ihan kuvien kera): http://www.lyyti-palvelu.fi/ota-yhteytta

Hyvityslaskua odotellen. Vaihtoehtona on rikosilmoitus.

Äänitteen voit kuunnella tästä. https://perjantaikokki.files.wordpress.com/2015/12/myyntipuhely.mp3

Äänitteestä on ”piip” äänellä korvattu kaikkien muiden henkilöiden nimet paitsi minun. Tarkoituksenani ei ole hyökätä yksittäisiä ihmisiä kohtaan ko. yrityksessä vaan saattaa julki Suomen Numerokeskuksen ja vastaavien yritysten täysin moraaliton toimintatapa. On jotenkin käsittämätöntä, että vuodesta toiseen nämä firmat vain jatkavat toimintaansa.

Bongasin myös lakifirmamme sivuilta aiheesta blogikirjoituksen, jossa on muutama peukalosääntö, jotka jokaisen firmassa puhelimeenvastaavan tulisi tietää.

Toivon menestystä kaikille (rehellisille) yrittäjille!

Petri Hollmén